Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 11.03.2020

**Αρ. Πρωτ.:**  355

ΠΡΟΣ: κ. Ν. Παναγιωτόπουλο, Υπουργό Εθνικής Άμυνας

**ΚΟΙΝ: «Πίνακας Αποδεκτών»**

ΘΕΜΑ: «Άμεση λήψη μέτρων για την προστασία των στελεχών ενόπλων δυνάμεων ειδικής κατάστασης (ευπαθείς ομάδες) και του πολιτικού προσωπικού με χρόνια νοσήματα από τον κορωνοϊό**»**

**Κύριε Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων** - με το παρόν έγγραφό της και λαμβάνοντας υπόψη ότι η αύξηση των κρουσμάτων του κορωνοϊού στη χώρας μας αποτελεί ένα σοβαρό θέμα που χρειάζεται άμεση παρέμβαση, προτείνει τη λήψη μέτρων για την προστασία των στελεχών ειδικής κατάστασης (ευπαθείς ομάδες) των Ενόπλων Δυνάμεων και των γονέων τέκνων ατόμων με αναπηρία που υπηρετούν σε χώρους παροχής υγείας, ή γενικά σε υπηρεσίες που υπάρχει άμεση επαφή με το κοινό.

Σύμφωνα με τις οδηγίες που έχουν δοθεί από τον ΕΟΔΥ για την προστασία των ατόμων που ανήκουν στις ομάδες υψηλού κινδύνου αναφορικά με τη λοίμωξη από το νέο κορωνοϊό, μεταξύ των οποίων είναι και άτομα οποιασδήποτε ηλικίας με χρόνια νοσήματα, κρίνεται ιδιαίτερα αναγκαία η αποφυγή επαφής αυτών των ατόμων με άτομα που εμφανίζουν συμπτώματα της νόσου.

Τα άτομα με αναπηρία και χρόνιες παθήσεις, καθώς και γονείς τέκνων με αναπηρία ανήκουν στις ομάδες υψηλού κινδύνου και έχουν μεγάλο κίνδυνο εμφάνισης σοβαρών επιπλοκών σε περίπτωση μόλυνσης με τον ιό.

Ως εκ τούτου, για όλα τα στελέχη ειδικής κατάστασης και το πολιτικό προσωπικό που εργάζεται σε υπηρεσίες του Υπουργείου Εθνικής Άμυνας και των Αρχηγείων των Ε.Δ. με χρόνιες παθήσεις και νοσήματα (ευπαθείς ομάδες) των Ενόπλων Δυνάμεων και των γονέων τέκνων ατόμων με αναπηρία και υπηρετούν σε νοσοκομεία και γενικά σε δομές, ή υπηρεσίες στις οποίες έρχονται σε επαφή με το κοινό, θα πρέπει να παρέχεται η δυνατότητα επιλογής απομάκρυνσης από τις θέσεις εργασίας τους ή ακόμα και αποχή από την εργασία και παραμονή κατ΄ οίκον, χωρίς να χρεώνονται άδεια και χωρίς μείωση των αποδοχών τους, για την αποφυγή εμφάνισης της νόσου και επιπλοκών αυτής.

**Κύριε Υπουργέ,**

Είναι απαραίτητο η Πολιτεία να λάβει ειδικά μέτρα προστασίας κατά προτεραιότητα, προς όφελος των ευπαθών ομάδων, καθώς είναι σχεδόν βέβαιο ότι το επόμενο διάστημα τα κρούσματα θα αυξηθούν και θα επιταχυνθεί η διασπορά του ιού.

Συνημμένα σας αποστέλλουμε την υπ’ αριθ. πρωτ. 23/10.03.2020 επιστολή του ΠΑ.ΣΥ.Σ.Ε.Κ. που αναφέρεται στο εν’ λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Πρόεδρο ΕΟΔΥ

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υφυπουργού Εθνικής Άμυνας, κ. Αλ. Στεφανή

- Γραφείο Γενικού Γραμματέα Υπ. Εθνικής Άμυνας, κ. Αν. Οικονόμου

- Α/ΓΕΕΘΑ

- Α/ΓΕΣ

- Α/ΓΕΝ

- Α/ΓΕΑ

- ΠΑ.ΣΥ.Σ.Ε.Κ.

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |